ROZHODNUTIE KOMISIE
z 18. decembra 2007,
ktorým sa upravujú opravné koeficienty uplatniteľné od 1. augusta 2006, 1. septembra 2006, 1. októbra 2006, 1. novembra 2006, 1. decembra 2006 a 1. januára 2007 na odmeny úradníkov, dočasných zamestnancov a zmluvných zamestnancov Európskych spoločenstiev pracujúcich v tretích krajinách a časti úradníkov, ktorí vykonávajú funkciu v dvoch nových členských štátoch najviac po dobu devätnástich mesiacov od pristúpenia dvoch nových členských štátov
(2008/59/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Služobný poriadok úradníkov Európskych spoločenstiev a Podmienky zamestnávania ostatných zamestnancov Európskych spoločenstiev ustanovené v nariadení Rady (EHS, Euratom, ESUO) č. 259/68 (1), a najmä na článok 13 druhý odsek jeho prílohy X,
so zreteľom na zmluvu o pristúpení dvoch členských štátov, a najmä na jej článok 33 ods. 4,
keďže:
(1)
Nariadením Rady (ES, Euratom) č. 453/2007 (2) sa na základe článku 13 prvého odseku prílohy X k služobnému poriadku stanovili opravné koeficienty, ktoré sa uplatňujú od 1. júla 2006 na odmeny vyplácané v miestnej mene úradníkom, dočasným zamestnancom a zmluvným zamestnancom Európskych spoločenstiev pracujúcim v tretích krajinách a časti úradníkov, ktorí vykonávajú funkciu v dvoch nových členských štátoch najviac po dobu devätnástich mesiacov od pristúpenia.
(2)
Niektoré z uvedených opravných koeficientov je potrebné opraviť v súlade s článkom 13 druhým odsekom prílohy X s účinnosťou od 1. augusta 2006, 1. septembra 2006, 1. októbra 2006, 1. novembra 2006, 1. decembra 2006 a 1. januára 2007, pretože zo štatistických údajov, ktoré ma Komisia k dispozícii, vyplýva, že od posledného stanovenia alebo úpravy týchto koeficientov zmena životných nákladov vypočítaná podľa opravného koeficientu a príslušného menového kurzu prevyšuje v niektorých tretích krajinách 5 %,
ROZHODLA TAKTO:
Jediný článok
S účinnosťou od 1. augusta 2006, 1. septembra 2006, 1. októbra 2006, 1. novembra 2006, 1. decembra 2006 a 1. januára 2007 sa opravné koeficienty uplatniteľné na odmeny vyplácané v miestnej mene úradníkom, dočasným zamestnancom a zmluvným zamestnancom Európskych spoločenstiev pracujúcim v tretích krajinách a časti úradníkov, ktorí vykonávajú funkciu v dvoch nových členských štátoch najviac po dobu devätnástich mesiacov od pristúpenia, upravujú podľa prílohy.
Menové kurzy použité na výpočet týchto odmien sú stanovené v súlade s vykonávacími pravidlami nariadenia o rozpočtových pravidlách a zodpovedajú dátumu uvedenému v prvom odseku.
V Bruseli 18. decembra 2007